*Sagatavots 14.12.2016.*

*Aktualizēts 14.01.2021.\**

|  |
| --- |
| **Atbildes uz saņemtajiem jautājumiem par**  **2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanu** |
| Saīsinājumi un apzīmējumi:  **Atlīdzības likums -** Valsts un pašvaldību institūciju amatpersonu un darbinieku atlīdzības likuma  **CFLA** – Centrālā finanšu un līgumu aģentūra;  **ERAF** – Eiropas Reģionālās attīstības fonds;  **ES** – Eiropas Savienība;  **FM vadlīnijas** - Finanšu ministrijas 2017.gada 11.jūlija vadlīnijas Nr.2.1 “Vadlīnijas attiecināmo un neattiecināmo izmaksu noteikšanai 2014.-2020.gada plānošanas periodā”;  **IKT –** Informācijas un komunikāciju tehnoloģijas;  **MK noteikumi Nr.653** – Ministru kabineta 2015.gada 17.novembra noteikumu Nr.653 “Darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi”;  **PVN –** Pievienotās vērtības nodoklis. |

|  |
| --- |
| **1. Projektu iesniegumu sagatavošana un iesniegšana** |
| * 1. **Jautājums:**   Ņemot vērā to, ka projekta iesniedzējs būs pilntiesīgs atgūt Projekta ietvaros piegādātājiem samaksāto PVN, vai projekta iesniedzējs var apgūt visu projekta iesniedzējam paredzēto Projekta finansējumu, CFLA iesniedzamā Projekta iesnieguma finanšu sadaļā norādot atbilstošas attiecināmās Projekta izmaksas bez PVN apjoma, kas nav mazāks par projekta iesniedzējam paredzēto finansējuma apjomu? |
| **Atbilde:**  Ņemot vērā to, ka projekta iesniedzējs būs pilntiesīgs atgūt projekta ietvaros piegādātājiem samaksāto PVN, un ņemot vērā, ka MK noteikumi Nr. 653, kas regulē pasākumā iesniedzamo dokumentu saturu, neparedz norādīt neattiecināmās izmaksas, CFLA iesniedzamā projekta finanšu sadaļā un visā projekta iesniegumā kopumā (t.sk. pielikumos) jānorāda tikai projekta attiecināmās izmaksas. Tātad, ja PVN ir atgūstams, tas tiek uzskatīts par neattiecināmām izmaksām un projekta dokumentācijā nav jāuzrāda. |
| * 1. **Jautājums:**   Pamatojoties uz to, ka šobrīd kopējās provizoriskās projekta attiecināmās izmaksas ir augstākas nekā projektam plānotais attiecināmais finansējums*,* vai Projekta iesnieguma dokumentācijā norādīt pilnu uz Projekta attiecināmo izmaksu summu vai tikai tādu izmaksu daļu, kas nepārsniedz projekta iesniedzējam paredzēto Projekta finansējuma apmēru? Projekta iesniedzējs norāda, ka rēķinās ar kopējo pieejamo finansējuma apjomu (no tā tieši 85% ERAF finansējumsattiecināmo izmaksu bez PVN finansēšanai) un attiecināmo izmaksu pārsnieguma daļu uz Projekta īstenošanas brīdi pilnā apmērā ir gatavs finansēt no saviem līdzekļiem. |
| **Atbilde:**  Ņemot vērā, ka šobrīd provizoriskās projekta attiecināmās izmaksas ir augstākas par projekta iesniedzējam pieejamo finansējuma apjomu, iesakām norādīt tikai tās izmaksas, kas ir attiecināmas programmas 3. pielikuma konkrētā projekta plānotajās attiecināmajās izmaksās, nenorādot provizoriski noteikto izmaksu pārsnieguma daļu. |
| * 1. **Jautājums:**   Saistībā ar projekta vadības un projekta īstenošanas personālu – mums ir doma, ka cilvēks, kas ir paredzēts kā projekta vadītāja asistents, ir daļa no projekta īstenošanas personāla, jo pēc būtības pildītu MK noteikumu Nr.653 20.1.14.apakšpunktā minētā personāla – risinājumu (platformas, pakalpojumu) attīstības vadītājs – pienākumus.  Vai mēs varam pārcelt no projekta vadības uz projekta īstenošanu personālu, kas pēc būtības iederētos īstenošanas personālā?  Varbūt, ka ar šo risinājumu (platformas, pakalpojumu) attīstības vadītāju ir domāts kas cits? Kāds ir saturs šim? |
| **Atbilde:**  Ja esat konstatējuši, ka darbinieka pienākumi vairāk atbilst īstenošanas personālam, varat projekta vadītāja asistentu pārcelt uz īstenošanas personālu, precizējot tā nosaukumu uz minēto risinājumu attīstības vadītāju.  Saskaņā ar MK noteikumu Nr.653 anotācijā teikto “risinājumu (platformas, pakalpojumu) attīstības vadītājs (projekta īstenošanas personāla izmaksas) atbilstoši projekta specifikai:   1. nodrošina projekta ietvaros attīstāmo IKT risinājumu (IS, koplietošanas platformu, komponenšu un pakalpojumu) attīstības plānošanu un vadību, 2. veic attīstības plānošanu, vadot vai uzraugot IKT risinājumu projektēšanu, izstrādi, ieviešanu un ekspluatāciju pēc projekta ieviešanas ar mērķi nodrošināt risinājumu ilgtspēju, t.sk. atbilstību lietotāju vajadzībām un vienotai IKT arhitektūrai”. |
| * 1. **Jautājums:**   Lūdzam skaidrot prasību par izmaksu pamatojošiem dokumentiem – lai precīzi noteiktu summu katrai tehnoloģijai, ir jāpabeidz saistītās darbības, piem., konsultantu izpēte par iepērkamo tehnoloģiju, vēl jāizsludina iepirkumi, lai saņemtu cenu piedāvājumus, līdz ar to projekta iesnieguma sagatavošanas procesā precīzas izmaksas vēl nav zināmas. |
| **Atbilde:**  Ar izmaksu pamatojumu nav domāta precīzu summu noteikšana, bet gan skaidrojums, kā aprēķinājāt pašlaik projektā paredzēto izmaksu apmērus pa atsevišķām pozīcijām. Projektu iesniegumu vērtēšanas komisijai ir jāspēj izsekot, kā ir veidojies projekta budžets, jo projektu iesniegumi jāvērtē pēc apstiprinātajiem kritērijiem, un viens no tiem, Nr.1.11., nosaka, ka komisijai ir jāpārliecinās par projektā iekļauto izmaksu nepieciešamību projekta īstenošanai (tiešu sasaisti ar projekta darbībām, nepieciešamību definēto problēmu risināšanai, kā arī, to vai plānotās izmaksas nodrošina mērķu sasniegšanu).  Skaidrojumā var uzrādīt cenu aptaujas dokumentāciju, aprēķinus, piemēram, balstoties uz publiski pieejamo informāciju par līdzvērtīgu preču un pakalpojumu cenām vai iepriekšējo pieredzi līdzīgu projektu īstenošanā u.c. datus, kas ļauj pārliecināties par projektā paredzēto izmaksu pamatotību. |
| *Pievienots 14.01.2021.*   * 1. **Jautājums:**   Vai pielikums par paraksttiesīgajām amatpersonām ir iesniedzams līdz ar projekta iesniegumu, vai arī tas tiek iesniegts pēc tam, kad ir noslēgta vienošanās? |
| **Atbilde:**  Paraksttiesīgās amatpersonas ir izsecināmas no attiecīgās iestādes nolikuma, līdz ar to, ja projekta iesniegumu/ tā pielikumus paraksta paraksttiesīgā persona, atsevišķi dokumenti attiecībā uz šo jautājumu nav jāpievieno. Ja projekta iesniegumu/ tā pielikumus paraksta persona, kas nav projekta iesniedzēja paraksttiesīgā amatpersona, tad jau līdz ar projekta iesniegumu tā pielikumā ir jāpievieno atbildīgās amatpersonas parakstīts pilnvarojums.  Kad projekta iesniegums būs apstiprināts un tiks gatavota vienošanās par projekta īstenošanu, tiks lūgts sniegt informāciju, kas būs vienošanos parakstošā persona. Tas, vai būs nepieciešams papildu pilnvarojums, atkarīgs no tā, vai personas būs mainījušās un kāds būs iepriekš iesniegto pilnvaru (ja attiecināms) saturs (piemēram, vai tās attiecināmas tikai uz projekta iesnieguma sagatavošanu un iesniegšanu vai kopumā iestādes pārstāvību konkrētajā projektā). |
| *Pievienots 14.01.2021.*   * 1. **Jautājums:**   Vai līdz ar projekta iesniegumu ir jāiesniedz Apliecinājums, ar ko projekta iesniedzējs apliecina projekta lietderību, uzņemas atbildību par projektā sasniedzamajiem mērķiem rezultātiem un tā sekmīgu īstenošanu? |
| **Atbilde:**  Jā, atbilstoši projektu iesniegumu atlases nolikuma 5.5. apakšpunktam projekta iesnieguma pielikumā ir jāpievieno [5.pielikums “Apliecinājums par dubultā finansējuma neesamību un projekta iesniedzēja atbildību”](https://www.cfla.gov.lv/userfiles/files/1_5_pielikums_veidl_apliecinajums_dubult%20fin%20un%20atbildiba_2211.doc), kas apliecina dubultā finansējuma neesamību un atbildību par projektā sasniedzamajiem mērķiem, rezultātiem un projekta sekmīgu īstenošanu atbilstoši detalizētajam projekta aprakstam, ņemot vērā projektam paredzēto finansējuma apjomu. |

|  |
| --- |
| **2. Atbalstāmās darbības un izmaksu attiecināmība** |
| **2.1. Jautājums:**  Vai attiecināmo izmaksu pārsnieguma daļu, gadījumā, ja tā tiks/netiks iekļauta CFLA Projekta iesniegumā, vai nākotnē šo summu būs iespējams norādīt, ka attiecināmās izmaksas arī plānotajā otrās kārtas ERAF projektā un pretendēt uz ERAF finansējuma atbalstu? |
| **Atbilde:**  Gadījumā, ja provizoriski noteiktā izmaksu pārsnieguma daļa netiks iekļauta CFLA projekta iesniegumā, nākotnē šo summu nebūs iespējams norādīt kā attiecināmās izmaksas plānotajā otrās kārtas ERAF projektā, un nebūs iespējas pretendēt uz ERAF līdzfinansējumu, jo otrās kārtas mērķi nebūs atbilstoši šī projekta mērķu sasniegšanai. |
| **2.2. Jautājums:**  Vai pareizi saprotam, ka atalgojuma aprēķins gadā (pie nosacījuma, ka projekts tiek īstenots visus attiecīgā gada mēnešus) ir jāaprēķina šādi (ir likti reālie skaitļi, kas ir konstantes un nezināmais lielums, kas apzīmēts ar x:  23 425 - projekta īstenošanas personāla izmaksas gadā x - projekta vadības personāla atlīdzību izmaksu palielinājums (tie ir tie 0.64%);  24 427 + x - projekta vadības personāla atlīdzību limits gadā  ((24 427 + x) + 23 425)) \* 0.15 - projekta netiešās izmaksas  x= (1 450 000- (24 427 + x) - (((24 427 + x) + 23 425) \* 0.15)) \* 0.0064  Faktiski jautājums ir šāds - vai aprēķinos ir jāņem:   1. esošās personāla vadības izmaksas un netiešās izmaksas (tādā gadījumā vairs īsti nesakrīt procentuālo attiecību limiti, piem., netiešajām izmaksām); 2. personālvadības izmaksas un netiešās izmaksas, ņemot vērā palielinājumu (tos 0.64 procentus). |
| **Atbilde:**  MK noteikumu Nr.653 20.1.apakšpunktā ir atrunāts projekta kopējo vadības personāla atlīdzības izmaksu maksimālais apmērs: “fiksēta summa 24 426 *euro* gadā, pieskaitot 0,64 procentus no tiešajām attiecināmajām izmaksām (neieskaitot projekta vadības personāla izmaksas) un reizinot ar projekta ilgumu gados”, respektīvi vadības personāla atlīdzības maksimālais apmērs = (24 426 + 0,64% no t. att. bez 2.1.pozīcijas) x īstenošanas ilgums (gadi).  Tātad vispirms jābūt aprēķinātām citām tiešo izmaksu pozīcijām, izņemot vadības personāla atlīdzības izmaksām, un tās jāiekļauj aprēķinā. Aprēķinā neiekļauj personāla vadības izmaksas un netiešās izmaksas (skat. augstāk minēto formulu). Rezultātā iegūsiet maksimālo kopējo projekta vadības personāla atlīdzības izmaksu apmēru, bet projektā tas var būt paredzēts arī mazāks.  Kopējo apmēru nepieciešams sadalīt pa gadiem atbilstoši projektā plānoto darbību īstenošanas laikam jeb plānotajam vadības personāla iesaistes laikam. To var sadalīt atbilstoši izmaksu apmēra pamatojumā, ko nepieciešams pievienot projektam, norādītajai informācijai – pamatojumā tai skaitā jāuzrāda vadības personāla atalgojuma aprēķins atbilstoši speciālista mēnešalgai, amata saimei, noslodzei projektā un iesaistes projektā laika periodam mēnešos.  Vēršam uzmanību, ka, ja projektā tiks vienkārši iekļauta pēc MK noteikumiem Nr.653 aprēķinātā maksimālā summa, bet tā nebūs pamatota ar atalgojuma aprēķinu, būs nepieciešami papildu skaidrojumi, un attiecināma būs tikai tā vadības personāla atalgojuma izmaksu daļa, kas ir pamatota – pat, ja tā nesasniedz pēc MK noteikumiem Nr.653 aprēķināto maksimumu.  Papildus vēršam uzmanību, ka, ja kādā gadā projekts netiek īstenots visus gada mēnešus, tos tāpat iekļauj aprēķinā, izsakot mēnešu skaitu decimāldaļās. Piemēram, ja projekts tiek īstenots 1 gadu un 3 mēnešus – aprēķina formulā reizinātājs būs 1,25. |
| **2.3. Jautājums:**  Atlīdzības likuma 3.panta sestā daļa cita starpā paredz, ka darbiniekiem, kuri ir tieši iesaistīti attiecīgo sadarbības līgumu izpildē, atlīdzību var noteikt:   1. paredzot piemaksu par papildu darbu; 2. sadalot amata (dienesta, darba) pienākumu veikšanu saskaņā ar šā likuma 4.1pantu un nosakot atbilstošu atlīdzību. Ja amatpersonai (darbiniekam) tiek noteikta piemaksa par papildu darbu, tad var neievērot šā likuma 14.panta pirmajā daļā noteikto piemaksas apmēru.   Lūdzam sniegt viedokli vai, īstenojot ES fondu projektu, ņemot vērā Atlīdzības likuma 3.panta sestajā daļā noteikto, darbiniekiem saskaņā ar MK noteikumu Nr.653 20.1.1 punktu atlīdzību var noteikt kā:   1. piemaksu par papildu darbu; 2. sadalot amata pienākumu veikšanu (vismaz 30% noslodzes).   Abos gadījumos ar darbiniekiem tiek noslēgta papildvienošanās pie darba līguma.  Ja darbiniekam atlīdzība tiek noteikta kā piemaksa par papildu darbu, atbilstoši Atlīdzības likuma 3.panta sestajā daļā noteiktajam var neievērot Atlīdzības likumā noteikto maksimālo 30% piemaksas apmēru. Vai pastāv ierobežojumi šīs piemaksas maksimālajam apmēram (arī gadījumā, ja darbiniekam ir noteikta kompetences piemaksa atbilstoši Atlīdzības likuma 14.panta divpadsmitajai daļai par pamatdarbu)?  Ja darbiniekam atlīdzība tiek noteikta, sadalot amata pienākumu veikšanu, kādas piemaksas (atsevišķi pa vienai vai vienlaicīgi, piemēram, divas - par kompetenci un papilddarbu) un cik lielā apmērā darba devējs ir tiesīgs noteikt darbiniekam par darbu projektā, lai tās būtu attiecināmās izmaksas? Vai pastāv šādu piemaksu noteikšanas un apmēra ierobežojumi, ja darbiniekam jau ir noteikta kāda piemaksa par pamatdarbu? Vai piemaksas apmērs tiek noteikts, vadoties no mēnešalgas par darbu projektā vai no kopējās mēnešalgas par darbu projektā un pamatdarbu? |
| **Atbilde:**  Nosakot personāla atlīdzības izmaksas projektā iesaistītajiem darbiniekiem, vienlaikus ar Atlīdzības likumā un MK noteikumos Nr.653noteikto, jāņem vērā FM vadlīnijās iekļautie nosacījumi par projekta attiecināmajām personāla izmaksām.  Valsts un pašvaldību darbiniekiem tiešās attiecināmās atlīdzības izmaksas ir darba tiesisko, civildienesta attiecību un atlīdzību regulējošajos vai speciālo dienestu regulējošajos normatīvajos aktos noteiktās izmaksas, tai skaitā darba devēja valsts sociālās apdrošināšanas obligātās iemaksas no apliekamajām attiecināmajām izmaksām, ja par darbu projektā ir noslēgts darba līgums, papildvienošanās pie darba līguma, izdots rīkojums par ierēdņa iecelšanu amatā vai rīkojums par darba procentuālu sadalījumu starp pamatdarbu un darbu pie konkrētā projekta. Ir attiecināmas visas tās atlīdzības izmaksas (mēnešalga, piemaksas (izņemot virsstundas), prēmijas, pabalsti, naudas balvas, kompensācijas, t.sk. mācību maksas kompensācijas un veselības apdrošināšana proporcionāli projektā nostrādātajam laika periodam), kas ir noteiktas Atlīdzības likumā, izņemot izmaksas, kas norādītas FM vadlīniju 6.7.apakšpunktā (FM vadlīniju 15.13.apakšpunkts).  Nosakot atlīdzību projektā iesaistītajiem darbiniekiem par darbu projektā, lūdzam ņemt vērā, ka:   1. Ja atlīdzība par projekta vadības personāla un īstenošanas personāla darbu projektā tiek noteikta, sadalot amata pienākumu veikšanu (daļlaika attiecināmības princips) un:  * ja attiecināma ir ne mazāka kā 30% noslodze no normālā darba laika, tad šādas atlīdzības izmaksas ir projekta tiešās attiecināmās personāla izmaksas; * ja personāla iesaiste projektā ir mazāka par 30% noslodzi no normālā darba laika, tad šādas atlīdzības izmaksas ir projekta netiešās attiecināmās personāla izmaksas.  1. Piemaksa projekta darbiniekam (t.sk. piemaksas veids un apmērs) var tikt noteikta atbilstoši darba samaksas reglamentējošo normatīvo aktu prasībām, iestādes iekšējās atlīdzības politikai, ievērojot Atlīdzības likuma 14.panta pirmajā un divpadsmitajai daļā noteikto piemaksu veidus, apmērus. Atbilstoši Atlīdzības likuma 14.panta trīspadsmitajai daļai, ja amatpersonai (darbiniekam) tiek noteikta viena vai vairākas Atlīdzības likuma 14.panta pirmajā daļā minētās piemaksas un vienlaikus arī šā panta divpadsmitajā daļā minētā piemaksa, tad piemaksu kopsumma nedrīkst pārsniegt 60 procentus (ja iestādes iekšējā normatīvajā aktā nav noteikts mazāks procents) no noteiktās mēnešalgas. 2. Piemaksa, ja papildus saviem tiešajiem amata pienākumiem tiek aizvietots prombūtnē esošs projekta darbinieks vai pildīti vakanta projekta amata pienākumi, nosakāma, ņemot vērā FM vadlīniju 2.pielikumā iekļautajā aizvietošanas piemaksu attiecināmības shēmā norādītos principus. 3. Projekta attiecināmajās izmaksās nevar tikt iekļautas atlīdzības izmaksas par darbinieku virsstundu darbu projektā, t.i., nevar tikt iekļautas atlīdzības izmaksas atbilstoši Atlīdzības likuma 4.1 pantam par virsstundu darbu.   Nosakot atlīdzības izmaksas, jāievēro vienlīdzības un proporcionalitātes princips, t.i., vienlīdzīgi nosacījumi gan attiecībā uz projektā nodarbinātajiem darbiniekiem, gan citiem iestādes darbiniekiem, kuru atlīdzība netiek segta no ES fondu līdzekļiem. Projektā nodarbinātajiem darbiniekiem, kuru atlīdzību paredzēts segt no ES fondu līdzekļiem, netiek noteikti ne labvēlīgāki, ne nelabvēlīgāki nosacījumi salīdzinājumā ar pārējiem darbiniekiem. |
| **2.4. Jautājums:**  Lūdzam precizēt, vai par darbu iepriekšējā jautājumā minētajā ERAF projektā, darbiniekam var noteikt atlīdzību kā par papildu darbu? |
| **Atbilde:**  Ņemot vērā jautājumā sniegto informāciju, pieļaujam, ka projekta īstenošanā ir paredzēts iesaistīt darbiniekus, kas veiks pienākumus projektā papildus saviem pamata pienākumiem. Šajā gadījumā saskaņā ar MK noteikumu Nr.653 20.1. un 20.1.1 apakšpunktu un FM vadlīniju 15.1.1.apakšpunktu un 38.punktu projekta tiešajās attiecināmajās izmaksās var iekļaut to darbinieku atlīdzības izmaksas, kuri noteiktā laika posmā (vismaz viens mēnesis) ne mazāk kā 30% no normālā darba laika katrā mēnesī veic pienākumus, kas saistīti ar projektu, un tas ir pamatots ar atbilstošiem izmaksas pamatojošiem dokumentiem, piemēram, darba laika uzskaites dokumentāciju. Ja darbinieka amata pienākumu darba laiks darbam, kas ir saistīts ar projekta īstenošanu, ir mazāks par 30% no normālā darba laika, darbinieka atlīdzības izmaksas var iekļaut projekta netiešajās attiecināmajās izmaksās.  Saskaņā ar FM vadlīniju 47.punktu iespēja tiešajās attiecināmajās izmaksās iekļaut piemaksas, nemaksājot pamatalgu, attiecas specifiski uz Tehniskās palīdzības projektiem, kas neietver 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” ietvaros īstenojamos projektus.  Atlīdzību piemaksas veidā par papildu darbu iespējams paredzēt, ja darbinieks papildus saviem tiešajiem amata pienākumiem aizvieto prombūtnē esošu projekta darbinieku vai pilda vakanta projekta amata pienākumus (aizvietošanas piemaksa nosakāma, ņemot vērā FM vadlīniju 2.pielikumā iekļautajā aizvietošanas piemaksu attiecināmības shēmā norādītos principus). Saskaņā ar Atlīdzības likuma 14.panta 3.daļu piemaksu par prombūtnē esoša darbinieka aizvietošanu vai vakanta amata pienākumu pildīšanu var noteikt ne vairāk kā diviem darbiniekiem. Vēršam uzmanību, ka piemaksa par vakanta projekta amata pienākumu pildīšanu ir īstermiņa risinājums gadījumiem, kad finansējuma saņēmēja rīcībā nav projekta īstenošanai nepieciešamo cilvēkresursu, un projekta īstenošanas laikā no CFLA puses tiks pārbaudītas finansējuma saņēmēja darbības, kas veiktas, lai nodrošinātu vakantās amata vietas aizpildīšanu.  Papildus skaidrojam, ka ES fondu 2014.-2020.gada plānošanas periodā, izstrādājot MK noteikumus Nr.653, attiecināmajās izmaksās tika iekļautas projekta vadības, t.sk. projekta vadītāja, jurista, iepirkumu speciālista vai tml., un projekta īstenošanas personāla – biznesa procesu analītiķu, sistēmanalītiķu, risinājumu (platformas, pakalpojumu) attīstības vadītāju – atlīdzības izmaksas, ņemot vērā 2007.-2013.gada plānošanas perioda pieredzi, ar mērķi uzlabot informācijas un komunikāciju tehnoloģiju projektu īstenošanas kvalitāti un efektivitāti 2014.-2020.gada plānošanas periodā. Tika konstatēts, ka iepriekšminētais personāla sastāvs ir optimāls, lai finansējuma saņēmēja pusē nodrošinātu pietiekamu kapacitāti projekta saturiskai īstenošanai, t.sk. kvalitatīvu prasību definēšanai, kā arī rezultātu pieņemšanai. Vienlaikus jāuzsver, ka minētās izmaksas tika noteiktas kā attiecināmās, lai projekta ietvaros tiktu nodrošināti speciālisti, kas var savu laiku pilnvērtīgi veltīt projekta ietvaros īstenojamajām darbībām, nevis šos pienākumus veikt papildus esošajiem pienākumiem. |

|  |
| --- |
| **3. Citi jautājumi** |
| **3.1. Jautājums:**  Vai projektu uzraudzība 1.1.1.1. pasākumā un specifiskā atbalsta mērķa 8.3.3. vai specifiskā atbalsta mērķa 8.1.1. projekta vadība ir pielīdzināma darba pieredzei IKT projektu vadībā? |
| **Atbilde:**  Projektu vadību citu, ar IKT nesaistītu aktivitāšu ietvaros nevarētu pielīdzināt IKT projektu vadībai. IKT projekti ir specifiski, tiem attiecīgi nepieciešamas arī specifiskas zināšanas un pieredze (to daļēji parāda arī tas, ka IT un IS vadība, t.sk. IT projektu vadība, ir atsevišķa amatu apakšsaime, kurai paredzēti augstāks maksimālais atalgojums nekā projektu vadībai). Tā var nebūt projekta vadība visu tā īstenošanas laiku, bet vismaz kādā no tā posmiem. Pieredze var būt arī kombinēta – piemēram, atsevišķā posmā darbinieks īstenojis vadības pienākumus, bet citā piedalījies projekta īstenošanā – IT sistēmu/risinājumu izstrādē, kamēr vien tā ļauj pārliecināties, ka plānotajam darbiniekam ir nepieciešamās zināšanas un prasmes sekmīgai projekta vadīšanai. |